DECIZIA DE PUNERE ÎN APLICARE (UE) 2022/902 A COMISIEI

din 8 iunie 2022

privind echivalența cadrului de reglementare aplicabil contrapărților centrale din Malaysia cu cerințele Regulamentului (UE) nr. 648/2012 al Parlamentului European și al Consiliului

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),

întrucât:

(1) Procedura de recunoaștere a contrapărților centrale („CPC”) stabilite în țări terțe prevăzută la articolul 25 din Regulamentul (UE) nr. 648/2012 este menită să le permită CPC-urilor stabilite și autorizate în țări terțe ale căror standarde de reglementare sunt echivalente cu cele prevăzute în regulamentul menționat să furnizeze servicii de compensare unor membri compensatori sau locuri de tranzacționare stabilite în Uniune. Această procedură de recunoaștere și decizia privind echivalența prevăzută la articolul menționat contribuie astfel la realizarea obiectivului general al Regulamentului (UE) nr. 648/2012, și anume de a reduce riscul sistemic prin sporirea măsurii în care se recurge la CPC sigure și solide pentru a compensa contractele derivate extrabursiere, inclusiv atunci când respectivele CPC sunt stabilite și autorizate într-o țară terță.

(2) Pentru ca regimul juridic al unei țări terțe să fie considerat echivalent cu regimul juridic al Uniunii în ceea ce privește CPC-urile, rezultatele de fond ale dispozițiilor juridice și ale mecanismelor de supraveghere aplicabile ar trebui să fie echivalente cu cerințele Uniunii în ceea ce privește obiectivele de reglementare pe care acestea le ating. Prin urmare, scopul acestei evaluări a echivalenței este acela de a verifica dacă prin dispozițiile juridice și mecanismele de supraveghere din țara terță respectivă se asigură faptul că CPC-urile stabilite și autorizate în această țară nu expun membrii compensatori și locurile de tranzacționare stabilite în Uniune unui nivel de risc mai ridicat decât cel la care aceștia ar putea fi expuși de către CPC-urile autorizate în Uniune și, în consecință, nu generează niveluri inacceptabile de risc sistemic în Uniune. Ar trebui, așadar, să fie luate în considerare riscurile mult mai scăzute inerente activităților de compensare desfășurate pe piețe financiare care sunt mai mici decât piața financiară a Uniunii.

(3) Prin urmare, ar trebui ca evaluarea echivalenței dispozițiilor juridice și a mecanismelor de supraveghere din Malaysia cu cele din Uniune să nu se bazeze doar pe o analiză comparativă a cerințelor obligatorii din punct de vedere juridic aplicabile CPC-urilor din Malaysia, ci și pe o evaluare a rezultatului aplicării cerințelor respective și a gradului în care acestea diminuează riscurile la care pot fi expuși membrii compensatori și locurile de tranzacționare stabilite în Uniune, ținând seama de dimensiunea pieței financiare pe care își desfășoară activitatea CPC-urile din Malaysia. Pentru a obține rezultate echivalente în materie de diminuare a riscurilor, în cazul CPC-urilor care își desfășoară activitatea pe piețe financiare mai mari, al căror nivel inerent de risc este mai ridicat, sunt necesare cerințe mai stricte de diminuare a riscurilor decât în cazul CPC-urilor care își desfășoară activitatea pe piețe financiare mai mici, al căror nivel inerent de risc este mai scăzut.

(4) În conformitate cu articolul 25 alineatul (6) literele (a), (b) și (c) din Regulamentul (UE) nr. 648/2012, trebuie îndeplinite trei condiții pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CPC-urile autorizate în țara respectivă și cele prevăzute în regulamentul menționat.

(5) În conformitate cu articolul 25 alineatul (6) litera (a), CPC-urile autorizate într-o țară terță trebuie să respecte cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.

(6) Cerințele obligatorii din punct de vedere juridic aplicabile CPC-urilor autorizate în Malaysia sunt prevăzute în Legea nr. 671 din 2007 privind piețele și serviciile de capital (Akta Pasaran Modal dan Perkhidmatan 2007) (2) (Capital Markets and Services Act – CMSA), în special în secțiunea 38, care este completată de Orientările privind infrastructurile piețelor financiare (3) (denumite în continuare „orientările”) emise de Comisia de valori mobiliare a Malaysiei (Securities Commission Malaysia – SC). CMSA și Orientările transpun integral standardele internaționale definite în Principiile pentru infrastructurile pieței financiare (PFMI) publicate în aprilie 2012 de către Comitetul pentru plăți și infrastructuri de piață (CPMI) și de către Organizația Internațională a Comisiilor de Valori Mobiliare (IOSCO) (4).

(7) CPC-urile stabilite în Malaysia trebuie să fie autorizate de SC. Pentru a fi autorizate să furnizeze servicii de compensare, CPC-urile trebuie să îndeplinească cerințele specifice prevăzute în CMSA și specificate mai în detaliu de orientări, precum și să dispună de norme și proceduri interne care să asigure conformitatea cu toate standardele relevante prevăzute în PFMI. Mai precis, CPC-urile trebuie să funcționeze în condiții de siguranță și în mod eficace și să gestioneze cu prudență riscurile asociate activității și operațiunilor lor. Astfel cum se prevede în secțiunea 3.02 din orientări, CPC-urile au, de asemenea, obligația de a avea suficiente resurse financiare și umane, precum și în materie de gestionare a riscurilor, de tehnologie a informației, de sisteme și de infrastructură pentru a-și îndeplini funcția de CPC. Pentru a dovedi conformitatea cu CMSA și cu orientările, secțiunea 38 alineatul (2) din CMSA impune ca CPC-urile să prezinte SC normele și procedurile lor interne înainte de a le pune în aplicare.

(8) Astfel, cerințele obligatorii din punct de vedere juridic aplicabile CPC-urilor autorizate în Malaysia au o structură pe două niveluri. Primul nivel constă în CMSA și în orientări, care stabilesc principiile de bază și standardele de nivel înalt pe care CPC-urile trebuie să le respecte pentru a fi autorizate să furnizeze servicii de compensare în Malaysia (denumite în continuare în mod colectiv „normele primare”). Al doilea nivel constă în normele și procedurile interne ale CPC-urilor.

(9) Piața financiară din Malaysia este semnificativ mai mică decât cea pe care își desfășoară activitatea CPC-urile stabilite în Uniune. Din 2016 până în prezent, volumul tranzacționării și al compensării instrumentelor financiare derivate a fost minim. Prin urmare, participarea la CPC-uri autorizate în Malaysia expune membrii compensatori și locurile de tranzacționare stabilite în Uniune la riscuri mult mai scăzute decât participarea acestora la CPC-urile autorizate în Uniune. Normele primare aplicabile CPC-urilor autorizate în Malaysia, completate de normele și procedurile interne ale acestora, care impun respectarea PFMI, diminuează în mod adecvat nivelul mai scăzut de risc la care pot fi expuși membrii compensatori și locurile de tranzacționare stabilite în Uniune și, prin urmare, se poate considera că, în materie de diminuare a riscurilor, asigură un rezultat echivalent cu cel urmărit de Regulamentul (UE) nr. 648/2012.

(10) Comisia concluzionează că dispozițiile juridice și mecanismele de supraveghere din Malaysia asigură respectarea de către CPC-urile autorizate în această țară a unor cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.

(11) În conformitate cu articolul 25 alineatul (6) litera (b) din Regulamentul (UE) nr. 648/2012, dispozițiile juridice și mecanismele de supraveghere privind CPC-urile autorizate într-o țară terță trebuie să prevadă, de asemenea, faptul că aceste CPC-uri fac obiectul unei supravegheri și al unei asigurări a respectării normelor eficace și continue.

(12) SC, în calitate de autoritate de supraveghere a CPC-urilor, monitorizează CPC-urile din Malaysia pentru a asigura respectarea continuă a normelor primare și a normelor și procedurilor interne ale CPC-urilor. Supravegherea de zi cu zi este efectuată de SC în mod regulat, în conformitate cu secțiunea 15 litera (f) din Legea nr. 498 din 1993 privind Comisia de valori mobiliare a Malaysiei (5) (Akta Suruhanjaya Sekuriti Malaysia 1993) (Securities Commission Malaysia Act), pentru a identifica, a evalua, a ierarhiza și a diminua riscurile. SC poate efectua investigații și inspecții cu privire la încălcări suspectate, poate obține registre și evidențe și poate solicita persoanelor fizice să participe la audieri sub jurământ sau declarație solemnă. SC are competențe extinse pentru a asigura conformitatea și poate retrage autorizarea și aprobarea normelor și a procedurilor interne, în conformitate cu secțiunea 39 din CMSA, poate emite condiții, cerințe sau instrucțiuni în conformitate cu secțiunile 26, 354 și 355 din CMSA și poate impune sancțiuni CPC-urilor în conformitate cu secțiunea 354 din CMSA.

(13) Comisia concluzionează că dispozițiile juridice și mecanismele de supraveghere în ceea ce privește CPC-urile autorizate în Malaysia prevăd o supraveghere și o asigurare a respectării normelor eficace și continue.

(14) În conformitate cu articolul 25 alineatul (6) litera (c) din Regulamentul (UE) nr. 648/2012, dispozițiile juridice și mecanismele de supraveghere dintr-o țară terță trebuie să includă un sistem echivalent eficace pentru recunoașterea CPC-urilor autorizate în temeiul regimurilor juridice ale unor țări terțe („CPC-urile din țări terțe”).

(15) CPC-urile din afara Malaysiei care doresc să compenseze instrumente financiare derivate în Malaysia trebuie să solicite aprobarea SC. Secțiunea 3.03 din orientări stabilește criteriile și procesul de recunoaștere. Pentru a fi aprobate, dispozițiile juridice și mecanismele de supraveghere din jurisdicția în care este stabilită CPC trebuie să fie comparabile cu dispozițiile juridice și mecanismele de supraveghere referitoare la CPC-urile autorizate și stabilite în Malaysia. CPC-urile din afara Malaysiei trebuie să respecte în mod efectiv în orice moment reglementările jurisdicției lor de origine, inclusiv PFMI. Înainte de aprobarea unei CPC din afara Malaysiei este, de asemenea, necesar să se încheie acorduri de cooperare între SC și autoritățile competente din țara terță responsabile cu supravegherea CPC din afara Malaysiei, precum și să existe un cadru juridic în jurisdicția respectivei CPC care să prevadă posibilitatea recunoașterii CPC-urilor străine.

(16) Comisia concluzionează că dispozițiile juridice și mecanismele de supraveghere ale Malaysiei prevăd un sistem echivalent eficace pentru recunoașterea CPC-urilor din țări terțe.

(17) Prin urmare, se poate considera că dispozițiile juridice și mecanismele de supraveghere aplicabile CPC-urilor în Malaysia îndeplinesc condițiile prevăzute la articolul 25 alineatul (6) din Regulamentul (UE) nr. 648/2012 și că respectivele dispoziții juridice și mecanisme de supraveghere ar trebui să fie considerate echivalente cu cerințele prevăzute în Regulamentul (UE) nr. 648/2012.

(18) Prezenta decizie se bazează pe cerințele obligatorii din punct de vedere juridic aplicabile CPC-urilor din Malaysia la momentul adoptării sale. Comisia, în cooperare cu ESMA, ar trebui să continue să monitorizeze în mod regulat evoluția cadrului juridic și de supraveghere aplicabil CPC-urilor din Malaysia și îndeplinirea condițiilor pe baza cărora a fost luată prezenta decizie.

(19) Dispozițiile juridice și mecanismele de supraveghere aplicabile CPC-urilor autorizate în Malaysia ar trebui reexaminate periodic. Reexaminarea periodică nu ar trebui să aducă atingere competenței Comisiei de a efectua o reexaminare specifică ori de câte ori evoluțiile relevante impun reevaluarea de către Comisie a echivalenței stabilite prin prezenta decizie. Pe baza constatărilor rezultate dintr-o reexaminare periodică sau specifică, Comisia poate decide în orice moment să modifice sau să abroge prezenta decizie, în special în cazul în care evoluțiile afectează condițiile pe baza cărora aceasta este adoptată.

(20) Măsurile prevăzute în prezenta decizie sunt conforme cu avizul Comitetului european pentru valori mobiliare,

ADOPTĂ PREZENTA DECIZIE:

Articolul 1 În sensul articolului 25 din Regulamentul (UE) nr. 648/2012, dispozițiile juridice și mecanismele de supraveghere din Malaysia aplicabile contrapărților centrale prevăzute în Legea din 1993 privind Comisia de valori mobiliare a Malaysiei și în Legea din 2007 privind piețele și serviciile de capital, astfel cum au fost completate de Orientările privind infrastructurile piețelor financiare emise de Comisia de valori mobiliare a Malaysiei, sunt considerate echivalente cu cerințele prevăzute în Regulamentul (UE) nr. 648/2012.

Articolul 2 Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

Adoptată la Bruxelles, 8 iunie 2022. Pentru Comisie Președinta Ursula VON DER LEYEN

(1) JO L 201, 27.7.2012, p. 1.

(2) Comisia de valori mobiliare a Malaysiei, Capital Markets and Services Act 2007 [A1499/2015 & P.U.(A) 289/2021] c.i.f 1 iulie 2021.

(3) Comisia de valori mobiliare a Malaysiei, Guidelines on Financial Market Infrastructures SC-GL/1-2017 (R1-2019).

(4) Comitetul pentru sisteme de plăți și decontări/Comitetul tehnic al Organizației Internaționale a Comisiilor de Valori Mobiliare, Principii pentru infrastructurile pieței financiare, aprilie 2012, CPMI Papers No. 101, Principles for Financial Market Infrastructures (bis.org).

(5) Comisia de valori mobiliare a Malaysiei, Securities Commission Malaysia Act 1993 [- P.U.(B) 547/2017] c.i.f. 24 noiembrie 2017.